Sauber

Stake F1 Team Kick Sauber (Tidligere Sauber F1 Team) er en sveitsisk Formel 1-konstruktør som ble grunnlagt av Peter Sauber i 1993. Fra og med 2024 kjører laget under navnet «Stake F1 Team Kick Sauber» og konstruktørnavnet «Kick Sauber-Ferrari». Historie Laget debuterte i Sør-Afrikas Grand Prix 1993 og fikk en bra start da en av bilene fullførte på femteplass. Gjennom sin periode i Formel 1 var imidlertid laget som oftest å finne i den bakre delen av feltet. Den mest suksessrike sesongen var 2001 hvor laget endte på fjerdeplass i konstruktørmesterskapet. Laget fikk tilsammen seks pallplasseringer, samtlige tredjeplasser. Fra midten av 1990-tallet innledet Sauber et tett samarbeid med Ferrari og fra 1997 til 2005 brukte laget motorer fra Ferrari omdøpt til Petronas. Navnet Petronas ble tatt fra det malaysiske oljeselskapet med samme navn som var lagets hovedsponsor. Samarbeidet var så tett at det ble spekulert i om lagene, i strid med regelverket, samarbeidet om design av bilene. Men det kom aldri noen reaksjon fra offisielt hold. I 2001 satset laget på den meget urutinerte finnen Kimi Räikkönen til tross for protester fra førere og andre om at han kunne være en fare for andre førere. Resultatene han viste denne sesongen og senere viste at frykten ikke var begrunnet. Han ble senere verdensmester i 2007 for Ferrari. I 2004 investerte Sauber i en avansert vindtunnel for at man skulle kunne forbedre bilenes aerodynamikk. Denne sammen med en avansert superdatamaskin gjorde at laget hadde noe av de beste fasilitetene i feltet, men på grunn av begrensete midler kunne dette ikke nyttes fullt ut. Fasilitetene var likevel en sterk medvirkende årsak til at BMW kjøpte opp laget i 2005 da de skulle starte et eget Formel 1 team. Dette laget fikk navnet BMW Sauber. I 2008 tok Robert Kubica lagets første poleposition og seier i henholdsvis Bahrain og Canada. Etter 2009-sesongen trakk BMW seg fra Formel 1 og lagets skjebne var lenge usikker, før det ble solgt tilbake til Peter Sauber og gitt starttillatelse for 2010. Men selv om BMW ikke lenger var eiere av teamet måtte de likevel beholde BMW i navnet for 2010-sesongen. Til 2011-sesongen ble imidlertid navnet endret til Sauber F1 Team. I 2010 var teamets førere spanske Pedro de la Rosa, tidligere testfører for McLaren, og japanske Kamui Kobayashi, tidligere testfører for Toyota. De la Rosa ble byttet ut til fordel for Nick Heidfeld før Singapores Grand Prix 2010. Heidfeld hadde tidligere kjørt for teamet i syv år (2001-2003 og 2006-2009). I både 2011 og 2012 var Saubers førere Kamui Kobayashi og Sergio Pérez, som kom på andreplass i GP2 i 2010. Esteban Gutiérrez, GP3-mester i 2010, kom inn som ny testfører i 2011. Telmex, et meksikansk teleselskap og privat sponsor av både Perez og Gutiérrez, sponset teamet i 2011. Høsten 2012 sluttet Peter Sauber som teamsjef, og Monisha Kaltenborn tok over stillingen. Hun ble med det første kvinnelige teamsjef i Formel 1. I 2013 gikk Sergio Pérez til McLaren og ble erstattet av Nico Hülkenberg, mens Kobayashi ikke fikk fornyet kontrakt og ble erstattet av Esteban Gutiérrez. I april 2017 ble det kjent at Sauber ville avslutte sin avtale med Ferrari som motorleverandør og bytte til Honda-motorer. I juni 2017 sluttet Kaltenborn som teamsjef etter drøyt fem år i stillingen, og tidligere Renault-teamsjef Frédérick Vasseur tok over. 27. juli bestemte Sauber at det planlagte byttet til Honda-motorer ikke ville bli gjennomført. Neste dag offentliggjorde Sauber en ny flerårskontrakt med Ferrari om toppmoderne motorer fra og med 2018-sesongen. 29. november ble det annonsert at Alfa Romeo hadde inngått en langvarig teknisk og kommersiell kontrakt med laget. laget ville dermed bli omdøpt Alfa Romeo Sauber F1 Team for 2018-sesongen. Moderne tid (Stake F1 Team Kick Sauber (2024 - 2025) og fremtiden (Audi Formula 1 Team (2026 - )) Fra Formel 1-sesongen 2024 returnerer Sauber-navnet til Formel 1 etter 5 år under Alfa Romeo-navnet. Før Audi kommer inn i 2026, heter laget Stake F1 Team Kick Sauber, mens de deltar under konstruktørnavnet "Kick Sauber-Ferrari". Førere I Formel 1-sesongen 2025 får laget en ny førerduo i Gabriel Bortoleto fra Brasil som er 2024 FIA Formel 2-mester og kommer fra Invicta Racing. Han får veteran Nico Hülkenberg fra Tyskland som kommer fra MoneyGram Haas F1 Team Resultater i Formel 1 (Forklaring) (resultater i fet skrift indikerer pole position, resultater i kursiv indikerer raskeste runde) Noter: Note A: † - Brøt løpet, men ble klassifisert ettersom han hadde fullført over 90% av løpsdistansen. Note B: - Malaysias Grand Prix 2009 ble stoppet før 75% av løpsdistansen var fullført, og hver poengplass ble derfor tildelt halvparten av det normale antall poeng. Note C: - Runden avholdt også F1 Sprint - opphøyd tall er resultat i sprintløpet Se også BMW Sauber Alfa Romeo F1 Team ORLEN / Stake Referanser Eksterne lenker (en) Sauber – kategori av bilder, video eller lyd på Commons (en) Sauber – galleri av bilder, video eller lyd på Commons